گیمنازیادا اوخویارکن ن.وزیروف بؤیوک آذربایجان عالیمی او زامان گیمنازیادا درس دئین حسن بیگ زردابی ایله تانیشلیغی اونون فیکری اینکیشافینا قووّتلی تاثیر گؤستریر. ح.زردابی شاگیرد‌لرده تکجه علمه ماراق اویاتماقلا کیفایتلنمیردی. او، چالیشیردی کی، شاگیرد‌لر خالقین گله‌جک اینکیشاف یول‌لارینی دوزگون آنلاسینلار، اونون آزادلیغی و معاریفلنمه‌سی اوغروندا متین موباریز‌لر کیمی یئتیشسینلر. محض زردابی‌نین مصلحتی ایله ن. وزیروف طبیعت علملرینه خوصوصی ماراق گؤستریر، روس کلاسیک یازیچی‌لاری‌نین اثر‌لرینی موطالیعه ائده‌رک موترقّی ایدئیا‌لارلا تانیش اولور. یازیچی‌نین تئاترلا تانیشلیغی دا بو زامان باشلانیر. او یازیر: "' 1873-جو ایلده آلتینجی کلاسدا اوخودوغوم حالدا بیرینجی دفعه  روس تئاترینا گئتدیم. بو گئجه منه نهایت درجه‌ده تاثیر ائله‌دی. اونون نئجه بیر شئی اولدوغونو باشا دوشدوم‌'‌." 1874-جو ایلده ن.وزیروف رئال گیمنازیانی قورتاریب تحصیلینی داوام ائتدیرمک اوچون روسیه‌ یه گئدیر. او اوّلجه موسکو دا اولور، سونرا دوستو آغا گورانی ایله بیرلیکده پترزبورقا گئدیب اکینچی‌لیک اینستیتونا قبول اولونماق ایسته‌ییر. لاکین آتستاتینداکی قیمت‌لر همین اینیستیتوتا قبول طلب‌لرینی اؤدمه‌دیگی اوچون او، آقوست آیی‌نین سونلاریندا یئنیدن موسکوا قاییدیر و سپتامبردا پتریوسکی–رازومووسکی مئشه و طبیعت‌شوناسلیق آکادمی‌سی‌نین مئشه‌چی‌لیک شؤعبه‌سینه داخیل اولور.